Et smuthul i loven gør nemlig at gulplade-bilisterne kan spare tusindvis af kroner i afgift - hvis bilen bliver vejet ned til en vægt på højst 2000 kg for både bil og last. Det kræver blot, at bilen er synet, nedskrevet i vægt og så omregistreret. Det er et hul i lovgivningen, som skatteminister Kristian Jensen (V) nu har erkendt og følgelig agter at lave om. Skatteministeren vil således som det første, når Folketinget åbner igen efter sommerferien, fremsætte ændringsforslag til loven, sådan at bilejerne ikke fremover bliver begunstiget med lavere afgifter end tiltænkt. For de mange hundrede bilejer, der tirsdag morgen var mødt frem hos motorkontoret i Hjørring, fik ministerens udmelding ikke dem til at tøve med at ændre bilens vægt. - Lad os nu se, om han får flertal til det. Hvis hullet bliver lukket, så har vi sparet penge indtil da, og det skal da forsøges, lød det fra Kurt Simonsen og Jin Lentz, der tålmodigt ventede flere timer på at få stemplet på, at bilen er omregistreret.
Udsigten til at spare 5000 kroner på bilafgiften fik i vendelboerne tidligt op tirsdag for at stille sig i kø til at få omregistreret bilen. Det var ejere af biler på gule plader, der fra morgenstunden nærmest belejrede motorkontoret i Hjørring.